Bylsma wend hom nou tot Konstitusionele Hof | Maroela Media
Bylsma wend hom nou tot Konstitusionele Hof
Xander Bylsma hou vol sy grondwetlike regte is geskend en wil hom nou tot die Konstitusionele Hof wend om sy onskuld te bewys.
Conrad Bester, Bylsma se prokureur, het Dinsdag bevestig dat Bylsma sy regspan opdrag gegee het om aansoek tot verlof om appèl by die Konstitusionele Hof in te dien, nadat sy aansoek in die appèl-afdeling van die hooggeregshof in Bloemfontein op 10 September van die hand gewys is.
Bylsma meen hy het nie 'n regverdige verhoor gehad nie en wil met alle mag sy skuldigbevinding en vonnis betwis.
Bylsma is in Augustus verlede jaar tot twee keer lewenslank gevonnis vir die moord op sy voormalige vriendin, Sharnelle Hough (17), en haar vriendin, Marna Engelbrecht (16), nadat hy verlede Februarie skuldig bevind is op twee aanklagte van moord.
"Ons voel sterk daaroor dat sy grondwetlike regte geskend is," het Bester vanmiddag aan Maroela Media gesê.
Die verdediging voer aan dat sy kliënt se regte geskend is toe hy destyds 'n bekentenis voor Chris Saunders, 'n private speurder, afgelê het.
Volgens die verdediging was Bylsma nie by sy volle positiewe toe hy die bekentenis afgelê het nie en is hy onbehoorlik deur Saunders beïnvloed.
Die bekentenis by die polisie is later boonop sonder die teenwoordigheid van Bylsma se regsverteenwoordiger afgeneem.
Die verdediging voer voorts aan dat die bekentenis eindelik verkeerdelik in die hooggeregshof in Noordwes toegelaat is en dat dit 'n direkte invloed op Bylsma se reg op 'n regverdige verhoor gehad het.
Bester meen die verdediging het beslis 'n goeie kans op sukses in die Konstitusionele Hof.
"Hy het werklik goeie en sterk argumente."
Bylsma hou vol dat hy onskuldig is.
Die adjunk-regter-president van die hooggeregshof in Noordwes het egter ook vroeër vanjaar Bylsma se verlof tot appèl teen sy skuldigbevinding en vonnis geweier.
Hoërskool Stella Xander Bylsma
DA-personeel gyselaar gehou voor verkiesingsbus brand
asb los maar mnrtjie
Hoeveel kos dit om so n gewetenlose psigopaat en sy dade te verdedig? SIEK!
Jy is nie zoema nie knaap. Vat jou pak vir die afskuwelike dade wat jy gepleeg het.
Ek wonder net wat al hierdie pogings om 'n baie onwaarskynlike "loop-hole" te vind by die howe, sy ouers en familie gaan kos. Dis te betwyfel dat die regsgeleerde van hierdie seun, welsynswerk gaan verrig en alles gratis wil uitvoer.
Die psigopaat moet agter tralies bly. Selfvoldaanheid, arrogansie en jaloesie het vir die meisies se gesinne groot hartseer veroorsaak.